Oficiālais Vēstnesis L 154 , 30/04/2004 Lpp. 0100 - 0103



Komisijas Lēmums (2004. gada 29. aprīlis), ar ko pieņem pārejas posma pasākumus par labu dažiem piena nozares uzņēmumiem Slovākijā (izziņots ar dokumenta numuru K(2004) 1716) (Dokuments attiecas uz EEZ) (2004/440/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu, un jo īpaši tā 2. panta 3. punktu, ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 42. pantu, tā kā: (1) Slovākijā vienam lieljaudas piena pārstrādes uzņēmumam ir grūtības ar 2004. gada 1. maiju izpildīt attiecīgās strukturālās prasības, kas paredzētas B pielikumā 1992. gada 16. jūnija Direktīvai 92/46/EEK, ar ko paredz veselības noteikumus attiecībā uz svaigpiena, termiski apstrādāta piena un piena produktu ražošanu un laišanu tirgū [1]. (2) Līdz ar to šim uzņēmumam ir vajadzīgs laiks modernizācijas procesa pabeigšanai, lai nodrošinātu pilnīgu atbilstību attiecīgajām strukturālajām prasībām, kas paredzētas Direktīvā 92/46/EEK. (3) Šis uzņēmums, kas pašreiz ir sava modernizācijas procesa beigu posmā, ir sniedzis ticamas garantijas, ka tam ir vajadzīgie līdzekļi, lai īsā laikā novērstu atlikušās nepilnības, un tas ir saņēmis Slovākijas Pārtikas un veterinārā dienesta labvēlīgu atzinumu attiecībā uz uzsāktā modernizācijas procesa pabeigšanu. (4) Par nepilnībām katrā Slovākijas uzņēmumā ir pieejama sīka informācija. (5) Atbilstīgi Slovākijas lūgumam un lai veicinātu pāreju no pašreiz Slovākijā esošā režīma uz tādu, ko nosaka Kopienas veterinārijas tiesību akti, ir pamatoti minētajam uzņēmumam kā izņēmuma pasākumu piešķirt pārejas laiku. (6) Šī pārejas posma atkāpe ir izņēmuma gadījums, kas netika paredzēts paplašināšanās sarunās, tādēļ pēc šā lēmuma pieņemšanas nav izpildāmi nekādi turpmāki Slovākijas lūgumi par pārejas posma pasākumiem attiecībā uz strukturālajām prasībām uzņēmumiem, kas ražo pienu un piena produktus. (7) Ņemot vērā modernizācijā daudz sasniegto un to, ka šis pārejas posma pasākums ir piešķirts izņēmuma kārtā, pārejas laiks jānosaka ne ilgāk kā 12 mēnešus, un to pēc šīs dienas vairs nepagarina. (8) Ir lietderīgi uzņēmumam, kas ir pārejas posmā un uz ko attiecas šis lēmums, piemērot tos pašus noteikumus, kas ir piemērojami attiecībā uz produktiem, kuru izcelsme ir uzņēmumos, kam ir piešķirts pārejas laiks attiecībā uz strukturālajām prasībām saskaņā ar Pievienošanās akta atbilstošajos pielikumos paredzēto procedūru. (9) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants 1. Direktīvas 92/46/EEK B pielikumā noteiktās strukturālās prasības šā lēmuma pielikumā minētajam Slovākijas uzņēmumam saskaņā ar 2. punktā paredzētajiem nosacījumiem nepiemēro līdz dienai, kas norādīta šim uzņēmumam. 2. Šādus noteikumus piemēro produktiem, kuru izcelsme ir 1. punktā minētajā uzņēmumā: - kamēr šā lēmuma pielikumā minētais uzņēmums gūst labumu no 1. punkta noteikumiem, produktus, kuru izcelsme ir šajā uzņēmumā, laiž tikai vietējā tirgū vai izmanto tālākai pārstrādei tajā pašā uzņēmumā neatkarīgi no realizācijas dienas, - uz tiem ir īpašs veselības marķējums. 2. pants Šis lēmums stājas spēkā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līguma spēkā stāšanās dienā un saskaņā ar to. 3. pants Šis lēmums ir adresēts dalībvalstīm. Briselē, 2004. gada 29. aprīlī Komisijas vārdā – Komisijas loceklis David Byrne [1] OV L 268, 14.9.1992., 1. lpp. Direktīvā grozījumi izdarīti ar Regulu (EK) Nr. 807/2003. -------------------------------------------------- PIELIKUMS Piena nozares uzņēmumi, kuri ir pārejas posmā Nr. | Veterinārā apstiprinājuma numurs | Uzņēmuma nosaukums un adrese | Piena nozare | Prasību izpildes termiņš | Uzņēmumu darbības veids | Piens un piena produkti | 1. | DT 4-6-21 | KOLIBA a.s Krivec 962 05 Hrinová | X | 31.10.2004. | --------------------------------------------------